ฟันธงปีหน้าศก.ไทยโตลำบาก
ชี้ธปท.จะหั่นดอกเบี้ย0.75%‘โชติกา’มั่นใจหุ้นไทยวิ่งแรง
8 ธ.ค. 2554

ชี้ธปท.จะหั่นดอกเบี้ย0.75%‘โชติกา’มั่นใจหุ้นไทยวิ่งแรง
เครดิต สวิส เชื่อปีหน้าเศรษฐกิจไทยไม่สวยหรูเหมือน ธปท.หวัง มั่นใจต้องลดดอกเบี้ยเหลือ 2.5% แต่หุ้นไทยยังน่าลงทุน 
นายสันติธาร เสถียรไทย นักเศรษฐศาสตร์ ฝ่ายวิจัยเศรษฐกิจเอเชียไม่รวมญี่ปุ่น บริษัท เครดิต สวิส เอจี กล่าวว่า เศรษฐกิจไทยปี 2555 จะไม่เติบโตอย่างเข้มแข็งได้ตามที่ธนาคารแห่งประเทศไทย (ธปท.) ประเมินไว้ที่ 4.8% เนื่องจากสถานการณ์เศรษฐกิจโลกไม่เอื้ออำนวย แต่คาดว่าจะเติบโตได้เพียง 3% เท่านั้น
“ถ้าต้องการให้เศรษฐกิจในปีหน้าเติบโตได้ถึง 4.8% จะต้องทำให้เศรษฐกิจในแต่ละไตรมาสเติบโตอย่างน้อย 2% และกำลังการผลิตที่หายไปในช่วงน้ำท่วมจะต้องกลับมาทั้งหมดภายในไตรมาสแรก ซึ่งต้องยอมรับว่ามันยากมาก เพราะเศรษฐกิจโลกชะลอตัวกันหมด” นายสันติธาร กล่าว
นายสันติธาร กล่าวอีกว่า รัฐบาลไทยจำเป็นต้องกระตุ้นเศรษฐกิจผ่านทั้งนโยบายการคลังและการเงินเพิ่มมากขึ้น ทำให้คาดว่า ธปท.จะต้องลดดอกเบี้ยอีก 0.75% เหลือ 2.5% ในปีหน้า ซึ่งสามารถทำได้ เนื่องจากแรงกดดันด้านเงินเฟ้อจะค่อยๆ ลดลง 
พร้อมกันนี้ทางการไทยยังจะต้องมีการลงทุนด้านโครงสร้างพื้นฐาน เพื่อเรียกความมั่นใจให้นักลงทุนไม่ย้ายฐานการผลิตออกไปลงทุนต่างประเทศ ซึ่งการลงทุนขนาดใหญ่จะมีการนำเข้าจำนวนมาก ทำให้คาดว่าเงินบาทในระยะสั้นจะอ่อนค่าลงมากกว่าประเทศอื่นๆ ในภูมิภาค
นายอดิเทพ วรรณพฤกษ์ ประธานเจ้าหน้าที่บริหารฝ่ายการลงทุน บริษัทหลักทรัพย์จัดการกองทุน (บลจ.) อเบอร์ดีน กล่าวว่า ภาพรวมของเศรษฐกิจเอเชียและไทยยังคงอยู่ในภาวะยากลำบาก โดยเฉพาะการส่งออกที่จะได้รับผลกระทบจากการชะลอตัวของเศรษฐกิจโลก 
อย่างไรก็ตาม เชื่อว่าบริษัทจดทะเบียนในประเทศไทยจะสามารถเติบโตได้และมูลค่าหุ้นไม่แพง ทำให้สามารถคาดหวังผลตอบแทนจากการลงทุนในระยะยาวได้
“สำหรับนักลงทุนต่างชาติที่เป็นนักลงทุนระยะยาว เช่น นักลงทุนที่ลงทุนผ่าน บลจ.อเบอร์ดีน ยังไม่หนีไปไหน นอกจากนี้ภายในปีนี้กลุ่มอเบอร์ดีนยังมีแผนที่จะลงทุนธนาคารพาณิชย์ไทยอีกแห่งหนึ่งด้วย ซึ่งการมีวิกฤตจึงเป็นโอกาสดีที่จะลงทุน” นายอดิเทพ กล่าว
ขณะที่นางโชติกา สวนานนท์ กรรมการผู้อำนวยการ บลจ.ไทยพาณิชย์ กล่าวว่า ปี 2555 จะเป็นปีที่ดีของตลาดหุ้นไทย เนื่องจากเศรษฐกิจจะฟื้นตัว โดยคาดว่ากำไรของบริษัทจดทะเบียนจะมีการเติบโต 12-15%